**Hogyan tehető észrevétel az írásbeli vizsgadolgozattal kapcsolatban?**

A vizsgaszabályzat 26. § (2) bekezdése alapján a kijavított írásbeli vizsgadolgozatokkal kapcsolatos észrevételeket a vizsgázó a megtekintést követő első munkanap végéig – tizenhat óráig – adhatja le.

**Ebben a tanévben ez a nap 2024. november 06. (szerda) délután 16 óra**.

A benyújtott észrevételeknek nincs formai követelménye.

**Észrevétel kizárólag a javítási, értékelési útmutatóban foglaltaktól eltérő javítás vagy az értékelés számszaki hibája esetén tehető.**

Az észrevétel benyújtására nyitva álló határidő elmulasztása esetén egy napon belül lehet igazolási kérelmet előterjeszteni. Az igazolási kérelem benyújtási határideje jogvesztő. Az igazolási kérelem elfogadásáról az igazgató dönt.

Ha a tanuló észrevételt tett középszintű írásbeli dolgozatának javítására, azt az igazgatónak egy másik szaktanárral a javítási, értékelési útmutató alapján felül kell vizsgáltatnia. Az igazgató gondoskodik arról, hogy az előzetes értekezleten helyettes szaktanár álljon rendelkezésre az észrevételben foglaltak elbírálására. Az észrevétel elbírálásában nem vehet részt a dolgozatot elsőként javító szaktanár.

A vizsgálat a dolgozatnak csak arra a részletére terjedhet ki, amelynek javítására a vizsgázó észrevételt tett. Az érintett feladat felüljavítása során az eredetileg megállapított pontszámtól pozitív és negatív irányba is el lehet térni.

 **Ki bírálja el az emelt szintű írásbeli vizsgadolgozattal kapcsolatban benyújtott észrevételt?**

Emelt szintű vizsga esetén a vizsgázónak a kijavított vizsgadolgozatra benyújtott észrevételét a vizsgadolgozattal együtt az igazgató a lehető legrövidebb időn belül megküldi a kormányhivatalnak.

Emelt szintű írásbeli vizsgadolgozat javítására benyújtott észrevétel esetén a kivizsgálás a kormányhivatal feladata. A kormányhivatal az észrevétellel érintett feladatot egy olyan szaktanárral, aki a dolgozat értékelésében eddig nem vett részt a javítási, értékelési útmutató alapján újraértékelteti. A szaktanár megállapítja az általa javasolt pontszámot, amely a korábbiakban megállapított pontszámtól pozitív és negatív irányban is eltérhet. Ezt követően a szaktanár értékelésének eredményét a kormányhivatal megküldi a vizsgabizottságot működtető intézmény igazgatójának, aki továbbítja azt a vizsgabizottság elnökének. A vizsgabizottság az előzetes értekezleten tudomásul veszi a kormányhivatal által megküldött szaktanári értékelést, és azt rávezeti az osztályozó ívre. A tájékoztató értekezleten a vizsgázókat tájékoztatni kell a szaktanári értékelésről.

Kedves Érettségizők!

Mellékeltünk egy általunk kitöltött középszintű, illetve emelt szintű dolgozat javítására tett vizsgázói észrevételt, hogy lássák, hogyan is kell ezeket a kérelmeket kitölteni.

A kérésünk a következő:

A lefotózott írásbeli dolgozatokat otthon alaposan olvassák át és hasonlítsák össze a megoldókulcsokkal, amelyeket a [www.oktatas.hu](http://www.oktatas.hu/) oldalon találnak.

Észrevételt akkor tehetnek, ha az Önök által adott megoldás a megoldókulcs szerint jó, viszont a javító tanár nem vette ezt a jó megoldást figyelembe.

A másik lehetőség az, amikor a pontszámokat nem jól adták össze.

Ekkor a következő a teendő:

1. Töltsék le a kérdéses vizsga szintjének megfelelő észrevételi lapot.
2. Nyomtassák ki, töltsék ki, írják alá és hozzák be az iskolába. A titkárságon kell átadni az észrevételi lapot.
3. Ezt kell tenni mind a középszintű, mind az emelt szintű vizsgadolgozatok javítására tett észrevételekkel. A határidőt tartsák be (**2024. november. 06. 16.00**), ennek lejárta után nem tudjuk figyelembe venni az észrevételt.
4. Kérjük, alaposan olvassák el a javítási útmutatót, mielőtt észrevételt nyújtanának be.
5. **Középszintű észrevétel esetén érdemes elsőkörben a jegyzővel felvenni a kapcsolatot, mielőtt kitöltenék a papírt.**

1. vizsgacsoport: dr. Tapazdi Judit (oszierettsegi.petofi@gmail.com)

2. vizsgacsoport: Tomolák Aranka (oszierettsegi.petofi@gmail.com)